Nuwe polisie-universiteit kom in Hammanskraal | Netwerk24
Deur Philda Essop 14 Februarie 2020 10:59
'n Polisie-universiteit gaan op die been gebring word om die gehalte van algemene en gespesialiseerde polisie-ondersoeke te verbeter.
Pres. Cyril Ramaphosa het Donderdagaand in sy staatsrede gesê dié universiteit sal in Hammanskraal opgerig word.
Polisiesigbaarheid, doeltreffende opleiding en beter hulpbronne vir polisiekantore is volgens hom 'n prioriteit vir die regering.
"Ek het ons reaksie op die groeiende probleem van misdaadnetwerke, wat bouers en ander ondernemings vir geld afpers, geprioritiseer."
Gespesialiseerde eenhede is daarop gemik om misdade te bekamp wat ekonomiese ontwrigting veroorsaak. In 'n poging om groei in die toerismebedryf te verseker sal die polisie ook sy sigbaarheid by geïdentifiseerde toeristeaantreklikhede opskerp.
"Die polisie is tans besig met die opleiding van lede wat toerismeveiligheid monitors en sal 'n reserwepolisiekapasiteit skep om te fokus op die polisiëring van toeristeaantreklikhede."
Teenbende-eenhede sal ook verder versterk word met prioriteit wat aan die Wes-Kaap, die Oos-Kaap, Gauteng en die Vrystaat gegee sal word.